Natrij-acetat

Natrij-acetat je bezbojna so natrija sa sirćetne kiseline. Ima slab miris na sirće. Dobija se iz natrij-hidroksida, natrij-karbonata ili natrij-hidrogenkarbonata sa sirćetnom kiselinom.

 Osobine 
Iz vodene otopine kristalizira se natrij-acetat sa 3 mola kristalne vode: Na(CH3COO) · 3 H2O. Ovaj trihidrat sačinjava velike bezbojne kristale, te je dobro rastvorljiv u vodi (612 g/l pri 20 °C) a raspada se na 58 °C. Pri višim temperaturama isparava kristalna voda te nastaje bezvodni natrij-acetat Na(CH3COO). Ova bezvodna so je također bezbojna, veoma higroskopna te se lahko veže za vlagu iz zraka. Nešto slabije je rastvorljiva u vodi (365 g/l pri 20 °C). Smjesa natrij-acetata i sirćetne kiseline se koristi kao pufer, što znači da joj pH vrijednost ostaje gotovo ista nakon dodavanja (manjih količina) baza ili kiselina. Natrij-acetat se slabo rastvara u alkoholima.

 Upotreba 
Natrij-acetat kao dodatak hrani nosi oznaku E262. Koristi se kao regulator kiselina te kao sredstvo za konzerviranje voća i povrća u konzervama ili staklenkama, zatim za konzerviranje peciva, ribe, salate, majoneze i drugih namirnica.

Kategorija:Soli i estri karboksilnih kiselina
Kategorija:Prehrambeni aditivi
Kategorija:Aditivi sa E-brojem